Rugbykampioenskap: Wie wil nou weer hul susters soen? | Maroela Media
Rugbykampioenskap: Wie wil nou weer hul susters soen?
Die ouer rugbymense het altyd gesê dis soos om jou suster te soen wanneer 'n belangrike wedstryd gelykop geëindig het. Maar 'n tweede keer?
Saterdag se toets in die Rugbykampioenskap in Bloemfontein tussen Suid-Afrika en Australië het met 27-elk gelykop geëindig, nadat die onlangse toets in Perth se uitslag 23-elk was.
Die rustydtelling in Perth was 13-10 in die Wallabies guns, en Saterdag het hulle weer met 13-10 voorgeloop.
Een honderd en sestig minute se spel – en geen wenner nie.
Jinne mense, dis die Wallabies van wie ons hier praat, nie die All Blacks nie. Dis 'n span wat bou vir die toekoms, wat op die knieë gedwing is oor dinge buite hul beheer. Maar steeds kan die Bokke hulle nie klop nie.
Verwag ons te veel van die Bokke? Is ons te skerp met ons kritiek?
Nee, as ons nie omgegee het nie, sou ons nie daaroor gekla het nie, en nie oplossings probeer soek het nie. Dis pynlik en dit maak seer.
Dis 'n toets wat die Bokke kon gewen het, maar waar die Wallabies sewe jaar gelede in Bloemfontein die Bokke met 'n strafdoel in die doodsnikke gekelder het toe Kurtley Beale met 'n monster-strafdoel geslaag het, het Elton Jantjies 'n strafskop in die 78ste minuut skeef getrek.
Wat 'n teleurstelling, want as die Bokke nie die Wallabies tuis kan klop nie (ook nie in Perth nie) en met 57-0 deur die All Blacks vermorsel word, is daar rede tot kommer, al skerm die bestuurspan ook hoe.
'n Gesukkel in die skrums, swak besluitneming en verdediging. Dink terug aan die Wallabies se eerste drie deur Israel Folau. (Dit was uit Bokke se 1967-handleiding toe die skrumskakel Dawie de Villiers wyd gebreek het, na die losskakel Piet Visagie na loop het met 'n kort binne-aangee terug na die vleuel Corra Dirksen op volle vaart gedruk het. Kyk spanne en afrigters nie meer nie na ou (wen)video's nie?)
Daar was ook weer 'n gebrek aan dissipline – speldissipline omdat gans te veel strafskoppe afgestaan word. Dit help nie om vir vyf minute te swoeg om in die teenstanders se gebied te kom en dan 'n strafskop prys te gee nie. In een geval was daar na die lynstaan van 'n strafskop af nog een.
Dit het voor begin, by die kaptein, Eben Etzebeth. Ook Steven Kitshoff, Francois Louw … noem maar van die ander name ook op, het gesondig.
Dan sukkel die Bokke voort sonder 'n baljagter. O, waar was 'n Heinrich Brussouw, Jan Boland Coetzee en sulke manne?
Talle kanse is ook nie gebruik nie. Om die eerste helfte byna 70% gebiedsvoordeel en besit te geniet en steeds nie te kan wen nie, is kommerwekkend.
Ai, nog 'n kans is daarmee heen … en nog 'n Rugbykampioenskap-titel vir die All Blacks op 'n skinkbord.
Suid-Afrika (10 ) 27: Drieë: Ruan Dreyer, Jan Serfontein, Courtnall Skosan. Doelskoppe: Elton Jantjies 3. Strafdoele: Jantjies 3.
Australië (13) 27: Drieë: Israel Folau, Marika Koroibete 2. Doelskoppe: Bernard Foley 3. Strafdoele: Foley 3.
Gewese Puma verniel Japanners met die skoen
Nee wat. Na sulke eenogige (Provinsialistiese) beriggewing is ek nou klaar met Maroela Media. Moenie ons IK onderskat nie.
SA en Aus is by gelyk, min te kies tussen hulle. Verskil tussen ons en die AB's is dat hulle kan afrond, ons skep geleenthede net om die bal weg te gooi. Ook seker een van die swakste Bok-agterlyne ooit. Hoeveel strafskoppe moet Ruan Dreyer nou nog afstaan?
Stem saam,, swakste bok agterlyn van alle tye,
Hahaha ja amokrokko bokko….ja wat het n paar manne laas week gese oor die amokrokko bokko ,hoe goed hul gaan wees tuis????.laat iemand wat die regte spelers kan kies en in regte posisies speel en afrig en jy sal n verskil sien maar tot dan spandeer ek nie n sent om na hul getjommel te kyk nie dankie! Dit is pateties maar dis duidelik kwotas en provinsialiame en stupid span keuses deur nogmeer kwota afrigters wat heeltemal uit hul diepte is en kans na kans na kans gegin word sink die spel…..nee wat dankie ek gee dit n mis ,kyk… Lees meer »